የሴቶች ፕሪምየር ሊግ ሁለተኛ ዲቪዝዮን ተጠናቋል
የ2010 የውድድር ዓመት የኢትዮጵያ ሴቶች ፕሪምየር ሊግ – ሁለተኛ ዲቪዝዮን ዛሬ ረፋድ ከተደረገ ጨዋታ በኋላ ሙሉ ለሙሉ ተጠናቋል።በትላንትናው እለት ሊካሄድ መርሐ ግብር ወጥቶለት የነበረው የፋሲል ከተማ እና የቅድስት ማርያም ዩኒቨርሲቲ ጨዋታ በዝናብ ምክንያት ወደ ዛሬ ረፋድ ተሸጋግሮ ፋሲል 2-1 ማሸነፍ ችሏል።በትላንትናው እለት አስቀድሞ ቻምፒዮን መሆኑን ያረጋገጠው ጥረት ኮርፖሬት ባህርዳር ላይ አቃቂ ቃሊቲን አስተናግዶ 2-0 በማሸነፍ የውድድር ዘመኑን በድል ሲያገባድድ የውድድሩን ዋንጫም ተረክቧል።ትላንት ተስተካካይ ጨዋታውን ያደረገው አርባምንጭ ከተማ በሜዳው ቂርቆስን 3-0 በማሸነፍ ሁለተኛ ደረጃን በማግኘት የብር ሜዳልያ ተሸላሚ ሲሆን ወደ አሰላ ተጉዞ ጥሩነሽ ዲባባ አካዳሚን የገጠመው አዲስ አበባ ከተማ 2-1 በማሸነፍ ሶስተኛ ደረጃን ይዞ ማጠናቀቅ ችሏል። ጥሩነሽ ዲባባ ደግሞ ወደ አንደኛ ዲቪዝዮኑ ያደገ አራተኛው ቡድን ሆኗል።